Selecţionata de fotbal a Italiei, campioana europeană en titre, a învins cu scorul de 2-0 echipa Ecuadorului, într-un meci de pregătire pentru EURO 2024, disputat duminică la Harrison (SUA), potrivit Agerpres.
"Squadra Azzurra" a deschis rapid scorul, după doar trei minute de joc, prin Lorenzo Pellegrini, care a trimis balonul în plasă cu un şut fulgerător de la 20 de metri, după o lovitură liberă respinsă de zidul sud-americanilor.
Italienii au mai avut alte două ocazii bune pe parcursul primei reprize, nefructificate însă de Nicolo Zaniolo (15) şi de Giacomo Raspadori (36).
La revenirea de la vestiare, Italia a scăzut ritmul, în condiţiile în care echipa aliniată de selecţionerul Luciano Spalletti a fost una complet inedită şi fără automatisme.
Chiar şi în aceste condiţii, campionii europeni au reuşit să mai marcheze încă o dată, în timpul adiţional, prin căpitanul Nicolo Barella (90+4).
Italia a aliniat în unsprezecele de start al meciului cu Ecuador doi debutanţi: portarul Guglielmo Vicaro, colegul lui Radu Drăguşin la Tottenham, şi fundaşul Raoul Bellanova, de la Torino FC, care au lăsat o frumoasă impresie.
Elevii lui Luciano Spalletti, care au obţinut in extremis calificarea la EURO 2024 (14 iunie - 14 iulie), vor înfrunta în grupa lor de la turneul final echipele Albaniei, Spaniei şi Croaţiei.